I hashsagen fra Ålbæk har politiet haft stor nytte af, at en af de varetægtsfængslede nordmænd fra sin celle i arresten i Hjørring førte lange samtaler med sine bekendte. Politiet greb ikke ind over for lovovertrædelsen, men aflyttede tværtimod snakken, som blev ført via den eller de indsmuglede telefoner. - De forsøger at få ... til at være bagmand, siger den fængslede 37-årige på et tidspunkt. Samtalerne er ifølge politiet ført med to andre nordmænd, som senere blev anholdt og fængslet i sagen. Emnet er især, hvad der skal siges under afhøringer hos politiet og i retten. Nogle af samtalerne er temmelig lange, for der er mange ting, der skal koordineres. Hvem, der kørte en bestemt bil, hvortil den er kørt og andre detaljer. På et tidspunkt lyder den 37-årige frustreret. Han kan ikke viske sin oprindelige forklaring, han kom med i grundlovsforhøret 7. januar sidste år, ud, forklarer han sin samtalepartner. Nogle af samtalerne er mandag afspillet i Retten i Hjørring, hvor den 37-årige sammen med fire landsmænd er tiltalt for smugleri af 260 kilo hash. Hashen blev opsnappet af politiet under den dramatiske aktion 6. januar sidste år. Konfrontationen førte til en skudveksling, som endte med, at føreren af en norsk speedbåd døde. En anden nordmand blev såret, og det samme blev en betjent fra PET's Aktionsstyrke. Men den 37-årige ønsker ikke at hjælpe anklageren med oplysninger om, hvem de andre implicerede i sagen er. - Det kan jeg ikke udtale mig om, siger han igen og igen. Godt en halv snes pårørende til mændene er rejst til Hjørring. Heriblandt er en få måneder gammel baby og hendes mor, der ammer den lille i et hjørne af retssalen. De to udgør en 39-årig mands families. Jævnligt kaster han blikke til de to pårørende og smiler til dem. Manden er ifølge politiet en hovedmand i smuglersagen. Men han nægter sig skyldig og ønsker ikke at besvare spørgsmål. Norske medier har gjort et stort nummer ud af, at den 39-årige er en nær bekendt af David Toska, en norsk storkriminel, som blandt andet deltog i Noras-røveriet i Stavanger i 2004, hvor en politimand blev dræbt. Dommen i sagen ventes i februar.

Opsummering:
Politiet lod varetægtsfængslet snakke i telefon fra arresten i Hjørring. Hans samtaler blev aflyttet.